СТАНОВИЩЕ

за дисертационния труд на Илияна Чалъкова

от доц. д-р Миряна Янакиева

**Тема на труда:** ТЯЛОТО И СМЪРТТА В ТВОРЧЕСТВОТО НА МАРИЯ ТЕРЕЗА ОРТА, ЕЛИЯ КОРЕЯ И ИНЕШ ПЕДРОЗА

Дисертационният труд на Илияна Чалъкова се състои от 286 страници, организирани в пет части, сред които въведение, три основни глави и заключение. В него тя се фокусира върху значима и сложна проблематика, която обединява творчеството на три съвременни португалски писателки. Техните произведения представляват непосредствения обект на изследването. Негов предметът са въпросите за тялото и смъртта, към които авторката подхожда със сериозна философска подготовка и това несъмнено е едно от условията за успешната реализация на нейния замисъл.

Целите и задачите на труда са отчетливо формулирани още в началото, като в хода на изложението те са последователно изпълнявани, а да бъде целенасочено и организирано около ясен център е едно от най-важните качества на научното писане. При определянето на целите на настоящата дисертация изпъква и друга нейна стойностна черта: да отдаде равна значимост на един литературоведски и един извънлитературоведски, в случая социокултурен подход, като от една страна се интересува от структурните функции на темите за тялото и смъртта в анализираните творби на избраните авторки, а от друга, взема тези творби като отправна точка за социокултурни наблюдения върху начините на присъствие на жените в публичното пространство.

Изборът на трите писателки е убедително мотивиран. Както посочва Илияна Чалъкова, те присъстват ярко в литературния живот на Португалия и паралелното изследване на техни произведения позволява разкриването на различни аспекти на централния въпрос за тялото и смъртта.

Друг добре обоснован избор, който е и залог за успеха на представената научна разработка, е този на системата от научноизследователски методи, които авторката също така ясно посочва. Методологическата осъзнатост е сред най-важните достойнства на научната работа. В дисертационния труд на Илияна Чалъкова това достойнство присъства отчетливо. Постигнат е и нужният баланс между теоретичния и практическия аспект на изследването.

Бих искала да обърна по-специално внимание на интердисциплинарния облик на теоретичната част, разгърната в първа глава на дисертационния труд „Тялото и смъртта като интердисциплинарни понятия и проблеми”. Авторката търси диалога между философски, социологически и литературни модели на осмисляне на въпросите за тялото и смъртта. Отправна точка на нейното теоретично построение са идеите на френския философ Жан-Люк Нанси и на португалския философ Жозе Жил., но и на автори като Шопенхауер, Хайдегер, Едмунд Хусерл, Морис Мерло-Понти, Боян Манчев, Георги Каприев, Макс Вебер, Марсел Мос, Богдан Богданов, Мишел Фуко, Симон дьо Бовоар, Джудит Бътлър, Люс Иригаре, Елен Сиксу, Боян Манчев, Георги Каприев и още редица други. Като се опира на трудовете на изброените мислители, дисертантката проницателно откроява някои от най-сериозните трудности, с които се сблъсква съвременната рефлексия върху проблема за тялото, и посочва, че те до голяма степен се дължат на „сложното отношение между вътрешността и външността на тялото”. Друг съществен елемент, характеризиращ опитите за философско осмисляне на проблематиката на тялото, се отнася до опозицията между неговата крайност и религиозната представа за божествената безкрайност. В контекста на тази опозиция именно тялото с неговата кратковечност е в сърцевината на изначалния философски въпрос за смъртта, за смъртната природа на човека.

Освен на споменатата по-горе философско-религиозна перспектива в мисленето за тялото и смъртта, Илияна Чалъкова се спира и на социологическата перспектива, като се позовава на идеите на онези от изброените по-горе философи, които разглеждат тялото от гледна точка на основанията то да бъде дефинирано като символна форма, чиито функции се проявяват както във вербалното, така и в невербалното общуване. В дисертацията с право е обърнато внимание също така на фукоянския анализ на отношенията между тялото и различните форми и сили на властта. В съответствие с проблематиката, повдигната от конкретния избор на трите португалски писателки, теоретичната част на изследването се спира обстойно и на въпроса за понятията тяло и смърт в светлината на родовополовия дебат и на социалните изследвания на пола, които, както посочва Чалъкова, през втората половина на ХХ в. тръгват „от бинарната опозиция мъж – жена, за да разгърнат по-сложния проблем на идентичността като социална конструираност на съзнанието”. Тук, разбира се, трудовете на авторки като Симон дьо Бовоар, Джудит Бътлър, Люс Иригаре, Елен Сиксу, Моник Витинг, Милена Кирова и др., съставляват опората на теоретичното построение в дисертацията.

В многогласния интернационален философски хор, който, образно казано, „се чува” в теоретичната част на разработката, авторката умело вписва и португалския глас чрез анализа на програмния текст на португалския феминизъм *Нови португалски писма*, за да хвърли мост, както самата тя се изразява, между концептуалния фундамент на своето изследване и португалския социокултурен контекст, към който се отнасят трите авторки, от наблюденията върху чиито творби е съставен практическият анализационен дял на дисертационния труд.

На собствено литературоведската част от работата е посветена втората глава „Тялото и смъртта в литературния текст с женско авторство”, в която се проявяват анализационните умения на авторката, както и способността й да тълкува през призмата на изградения от нея теоретичния модел интертекстуалните връзки между творчеството на трите писателки. Основните цели на анализа, както Илияна Чалъкова посочва, са „да открои най-съществените моменти от литературните текстове по отношение на въпросите за тялото и смъртта, да коментира техния иманентен смисъл за идейното и естетическото преображение на португалската литературна и културна действителност от последните десетилетия на миналия век и първото десетилетие на настоящия и в заключение да изведе пресечните точки между двата въпроса в тяхната литературна и културна значимост. ”

С представеното в трета глава на изследването, озаглавена „Фигури на женското тяло. Социални функции на смъртта”, авторката отваря перспектива, която бих определила като социология на женската литература и прави важни и задълбочени наблюдения и изводи относно проблемите, свързани със социалните роли на жената. Тук също в подкрепа на формулираните наблюдения и тези идва внимателният анализ на творби на трите писателки (романа „В ръцете ти” и хрониките „Писмо до дъщеря ми”, „Деца на промоция” и „Майка ти е призрак” на Педроза, разказите „Лидия”, „С уверена и нежна ръка”, „Затъмнение” и „Кобалтово синьо”, новелата „Трансфер” и избрани стихотворения на Орта, драматургичните текстове „Гняв” – „Упражнение върху Елена” и „Безмерност – Упражнение с Медея” на Корея).

Предложената разработка притежава, разбира се, и достойнството, че във фокуса на нейния интерес стои творчеството на все още недостатъчно познати у нас авторки, с което допринася за това те да бъдат открити от читателската публика.

Трудът е прецизен и напълно издържан в стилово, структурно и логическо отношение.

Авторефератът представя изследването точно и изчерпателно, без да е многословно. Формулираните от дисертантката приноси вярно отразяват постигнатото в нейната работа.

Изразявам убедеността си, че дисертационният труд на Илияна Чалъкова има необходимите качества, заради които на неговата авторка да бъде присъдена научната и образователна степен „доктор” в професионално направление 2.1. Филология, научна специалност 05.04.06. Литература на народите на Европа, Америка, Азия, Африка и Австралия (Португалия).

21. 06. 2019

Миряна Янакиева